Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα προϊόντα αλιείας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. Στο πλαίσιο της μεταρρύθμισης της κοινής οργάνωσης των αγορών στον τομέα των προϊόντων αλιείας και υδατοκαλλιέργειας, το Συμβούλιο και η Επιτροπή ανέλαβαν τη δέσμευση να ανοίξουν για την περίοδο 2001 - 2003 αυτόνομες δασμολογικές ποσοστώσεις για μία σειρά προϊόντων αλιείας, με σκοπό να καλυφθούν οι ανάγκες εφοδιασμού των βιομηχανιών που χρησιμοποιούν τα προϊόντα αυτά. Το παρόν σχέδιο κανονισμού αποτελεί την υλοποίηση αυτής της δέσμευσης.

2. Οι δασμολογικές ποσοστώσεις που πρόκειται να ανοιχθούν για τα συγκεκριμένα προϊόντα προορίζονται αποκλειστικά για προϊόντα τα οποία πληρούν τους ισχύοντες όρους σχετικά με τις τιμές αναγωγής που έχουν καθοριστεί ή πρόκειται να καθοριστούν, και τα οποία προορίζονται για μεταποίηση.

3. Εξάλλου, η παρούσα πρόταση προβλέπει ότι το άνοιγμα των δασμολογικών αυτών μέτρων προβλέπεται από την 1η Ιανουαρίου 2001 για περιόδους που επεκτείνονται μέχρι τις 31 Δεκεμβρίου 2003 προκειμένου να εξασφαλιστούν δυνατότητες προγραμματισμού των προμηθειών της βιομηχανίας χωρίς να θιγεί η ισορροπία των εσόδων των κοινοτικών παραγωγών.

Αυτό είναι το αντικείμενο της συνημμένης πρότασης κανονισμού.

Πρόταση

ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ

για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα προϊόντα αλιείας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 26,

την πρόταση της Επιτροπής,

Εκτιμώντας τα ακόλουθα:

(1) Ο εφοδιασμός της Κοινότητας με ορισμένα προϊόντα αλιείας εξαρτάται σήμερα από εισαγωγές προελεύσεως τρίτων χωρών. Είναι προς το συμφέρον της Κοινότητας η μερική ή ολική αναστολή των δασμών που επιβάλλονται στα εν λόγω προϊόντα, εντός των ορίων κοινοτικών δασμολογικών ποσοστώσεων κατάλληλου όγκου. Για να μην τεθούν σε κίνδυνο οι προοπτικές ανάπτυξης της παραγωγής αυτής στην Κοινότητα, και για να εξασφαλιστεί, ταυτόχρονα, ο ικανοποιητικός εφοδιασμού των μεταποιητικών βιομηχανιών, πρέπει να ανοιχθούν οι δασμολογικές αυτές ποσοστώσεις με μεταβλητούς δασμούς ανάλογους προς την ευαισθησία των διάφορων προϊόντων στην κοινοτική αγορά.

(2) Πρέπει, ιδίως, να διασφαλιστεί η υπό ίσους όρους και συνεχής πρόσβαση όλων των εισαγωγέων της Κοινότητας στις εν λόγω ποσοστώσεις και η αδιάλειπτη εφαρμογή των δασμών που προβλέπονται για τις ποσοστώσεις αυτές σε όλες τις εισαγωγές των εν λόγω προϊόντων, σε όλα τα κράτη μέλη, μέχρι την εξάντληση των ποσοστώσεων.

(3) Εμπίπτει στην αρμοδιότητα της Κοινότητας να αποφασίσει για το άνοιγμα, με αυτόνομο τρόπο, δασμολογικών ποσοστώσεων. Εντούτοις, προκειμένου να εξασφαλιστεί η αποτελεσματικότητα της κοινής διαχείρισης των ποσοστώσεων αυτών, τίποτα δεν εμποδίζει τα κράτη μέλη να δύνανται να αντλούν από τις ποσοστώσεις τις αναγκαίες ποσότητες που αντιστοιχούν στις πραγματικές εισαγωγές. Ωστόσο, αυτός ο τρόπος διαχείρισης απαιτεί στενή συνεργασία μεταξύ των κρατών μελών και της Επιτροπής η οποία πρέπει να μπορεί να παρακολουθεί, ιδίως, το ρυθμό εξάντλησης των ποσοστώσεων και να ενημερώσει σχετικά τα κράτη μέλη.

(4) Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα [1], έχει κωδικοποιήσει τις διατάξεις διαχείρισης των δασμολογικών ποσοστώσεων που προορίζονται να χρησιμοποιηθούν σύμφωνα με τη χρονολογική σειρά των ημερομηνιών παραλαβής των διασαφήσεων θέσης σε ελεύθερη κυκλοφορία.

[1] ΕΕ L 253 της 11.10.1993, σ. 1. Κανονισμός τροποποιηθείς για τελευταία φορά με τον κανονισμό (ΕΚ) αριθ. 1662/99 (ΕΕ L 197 της 29.7.1999, σ. 25).

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Οι εισαγωγικοί δασμοί για τα προϊόντα που απαριθμούνται στο παράρτημα αναστέλλονται κατά τα αναγραφόμενα επίπεδα και τις αναγραφόμενες περιόδους και μέχρι τις ποσότητες που αναφέρονται για καθένα από αυτά.

2. Για τις εισαγωγές των εν λόγω προϊόντων ισχύουν οι ποσοστώσεις της παραγράφου 1 μόνον εφόσον η δηλωθείσα δασμολογητέα αξία είναι τουλάχιστον ίση με την τιμή αναγωγής που έχει καθοριστεί ή πρόκειται να καθοριστεί σύμφωνα με το άρθρο 29 του κανονισμού (ΕΟΚ) αριθ. 104/2000 του Συμβουλίου, της 17ης Δεκεμβρίου 1999, για την κοινή οργάνωση των αγορών των προϊόντων αλιείας και υδατοκαλλιέργειας [2].

[2] ΕΕ L 17 της 21.1.2000, σ. 22.

Άρθρο 2

Η Επιτροπή διαχειρίζεται τις δασμολογικές ποσοστώσεις που αναφέρονται στο άρθρο 1, σύμφωνα με τα άρθρα 308α έως 308γ του κανονισμού (ΕΟΚ) αριθ. 2454/93.

Άρθρο 3

Τα κράτη μέλη και η Επιτροπή συνεργάζονται στενά για να εξασφαλίσουν την τήρηση του παρόντος κανονισμού.

Άρθρο 4

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Ιανουαρίου 2001.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος

ΠΑΡΑΡΤΗΜΑ

>ΘΕΣΗ ΠIΝΑΚΑ>

(α) Ο έλεγχος της χρήσης για τον ειδικό αυτό προορισμό γίνεται κατ'εφαρμογή των σχετικών κοινοτικών διατάξεων.

(β) Το ευεργέτημα των ποσοστώσεων χορηγείται για τα προϊόντα τα οποία πρόκειται να υποβληθούν σε εργασίες, εκτός εάν πρόκειται να εκτελεστούν αποκλειστικά μία ή περισσότερες από τις ακόλουθες εργασίες :

-καθαρισμός, αποσπλάχνωση, αποκοπή ουράς, αποκεφαλισμός,

-τεμαχισμός, εκτός από τον τεμαχισμό σε φιλέτα, τον τεμαχισμό κατεψυγμένων όγκων φιλέτων ή τον διαχωρισμό όγκων κατεψυγμένων φιλέτων, κατεψυγμένων τετράγωνων όγκων,

-δειγματοληψία, διαλογή,

-σήμανση,

-συσκευασία,

-ψύξη,

-κατάψυξη,

-υπέρψυξη,

-απόψυξη, διαχωρισμός.

Το ευεργέτημα της ποσόστωσης δεν χορηγείται για τα προϊόντα που πρόκειται να υποστούν επεξεργασίες (ή εργασίες) οι οποίες παρέχουν το δικαίωμα της ποσόστωσης, εάν οι επεξεργασίες (ή εργασίες) αυτές γίνονται στο επίπεδο της λιανικής πώλησης ή της παρασκευής τροφών. Η μείωση των δασμών εφαρμόζεται για τα ψάρια που προορίζονται για την ανθρώπινη κατανάλωση.

ΔΗΜΟΣΙΟΝΟΜΙΚΟ ΔΕΛΤΙΟ

1. ΤΙΤΛΟΣ ΤΗΣ ΕΝΕΡΓΕΙΑΣ

Πρόταση κανονισμού (ΕΚ) του Συμβουλίου για το άνοιγμα και τον τρόπο διαχείρισης αυτόνομων κοινοτικών δασμολογικών ποσοστώσεων για ορισμένα προϊόντα της αλιείας.

2. ΣΧΕΤΙΚΟ ΚΟΝΔΥΛΙΟ ΤΟΥ ΠΡΟΫΠΟΛΟΓΙΣΜΟΥ

Κεφάλαιο 12, άρθρο 120 (1210 + 1060)

3. ΝΟΜΙΚΗ ΒΑΣΗ

άρθρο 26 της Συνθήκης

4. ΠΕΡΙΓΡΑΦΗ ΤΗΣ ΕΝΕΡΓΕΙΑΣ

4.1 Γενικός στόχος της ενέργειας

Να εξασφαλιστεί ο εφοδιασμός, με ευνοϊκούς όρους, των κοινοτικών βιομηχανιών που χρησιμοποιούν τα εν λόγω προϊόντα.

5. ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

5.1 Τρόπος υπολογισμού του συνολικού κόστους της ενέργειας (σχέση μεταξύ του κόστους ανά μονάδα και του συνολικού κόστους)

>ΘΕΣΗ ΠIΝΑΚΑ>

Σύνολο των απωλειών εσόδων σε σχέση με την ετήσια περίοδο της ποσόστωσης: + 9.048.680 EUR

6. ΠΡΟΒΛΕΠΟΜΕΝΑ ΜΕΤΡΑ ΓΙΑ ΤΗΝ ΚΑΤΑΠΟΛΕΜΗΣΗ ΤΗΣ ΑΠΑΤΗΣ

Οι διατάξεις σχετικά με τη διαχείριση των δασμολογικών ποσοστώσεων προβλέπουν τα απαραίτητα μέτρα πρόληψης και προστασίας από την απάτη και τις παρατυπίες.